Fecko, Martin, poslanec NR SR (2017-10-11):
Ďakujem pekne. Ešte to, čo som nestihol asi v písomnej časti, keď som sa prihlásil do diskusie. Takže, pani ministerka, chcel by som dať ešte do povedomia nájom lesných pozemkov, lebo to sa mi zdá, že tam máme tiež určité anomálie. Neviem, koľko je uzavretých zmlúv s vlastníkmi v rámci štátnych lesov, Lesov Slovenskej republiky, štátny podnik. Myslím, že posledný údaj bol, že neodovzdaných bolo okolo 250-tisíc ha, to je tiež veľké číslo. A keď som si pozrel včera či predvčerom zákon o lesoch, tak prakticky viete, aký je malý celok pre lesný blok, kto je pre lesy podľa lesného zákona malým vlastníkom? Je ten, kto má výmeru pod 50 hektárov. Tak keď je 50 hektárov ako tá hranica, tak myslím, že je to trošku pritiahnuté za vlasy. Keby povedali 5-tisíc metrov štvorcových, pol hektára, beriem, jedno futbalové ihrisko, dobre, malý lesík. Ale 50 hektárov majú problém vyčleňovať pozemky? Takže keď som to zle pochopil a je to zle interpretované, tak potom sa ospravedlňujem, ale boli určité veci, kedy sa povedalo, že dokedy budú tie neštátne pozemky odovzdané, lesné, vlastníkom. A doteraz prakticky sa to neudialo a v každej lesnej správe, ktorú rok čo rok tu máme, sa konštatuje, že táto úloha neni splnená. A samozrejme, ten zákon 504, ktorý teraz novelizujeme, aj tento má nájom lesných pozemkov, je to v časti 4, a tu sa, samozrejme, uvádza, že nájom je minimálne 30 rokov. To, samozrejme, tiež beriem, lebo v lese to je o 100 rokoch, čo sa mi niečo urodí alebo neurodí. Takže chcel by som tiež apelovať, aby sme aj túto časť, čo sa týka tých nájomných vzťahov pri neodovzdaných neštátnych, aby sme aj túto časť zastrešili tak, aby tam boli nájomné zmluvy s tými vlastníkmi, lebo je nefér, keď na poľnohospodársku pôdu nútime, aby všetko bolo, a lesáci to majú, a pritom je to štátny podnik, že tam ten dosah je na toho konkrétneho riaditeľa. U agropodnikateľa tam je ten dosah predsa len trošku menší, takže to by som tiež apeloval, aby sme aj na to nezabudli, aby sme sa tomu tiež trošku venovali. No a znovu budem pripomínať ten termín 28. február 2018. Takže, občania, ktorí ste mali vyčlenené pozemky do náhradného užívania, viete, to, že nie ste na vlastnom, v lesoch to mali lepšie, lebo v lesoch ste mohli iba vlastný les brať, nemohli ste brať cudzí les, lebo tam to je o tých 100 rokoch. Ale v poľnohospodárskej pôde bolo, že ste mohli brať aj náhradnú poľnohospodársku pôdu, tak láskavo sa prihláste na pozemkový odbor. 28. február 2018, upozorňujem znovu a znovu a znovu a bol by som rád, keby toto na stránke ministerstva niekde viselo a keď si niekto klikne, že čo sú najbližšie povinnosti vlastníka, tak jedna z nich je aj to, aby sa prihlásil u toho užívateľa, aby to bolo. Takže, občania Slovenskej republiky, apelujem znovu na vás, všetci, ktorí ste počuli, že vaša rodina užíva nejaké náhradné pozemky poľnohospodárske, do 28. februára 2018 sa ohláste na pozemkovom a lesnom odbore príslušného okresného úradu, ktorý vám povie, čo všetko máte priniesť so sebou, aby vám mohol rozhodnúť, aby ste tento pozemok nestratili právo užívania. Je tam, bude to tzv. podnájomná zmluva, a ja som si vlastne až pozrel, čo ten podnájom prakticky znamená, a podnájom podľa nejakej tej definície, ktorú nájdete aj na Googli, hovorí o tom, že je prenájom nájomného práva tým, že nájomca prenecháva nájomné právo ďalšej osobe, respektíve podnájom sa chápe ako prenechanie prenajatej veci nájomcom tretej osobe. Ako pani ministerka hovorila v úvodnom slove, pozemkové odbory budú mať povinnosť viesť určitú evidenciu hlavne tých podnájomných zmlúv, ale ja sa pýtam, že vedieme, bude vedená aj evidencia nájomných zmlúv? To znamená tam, kde sme išli na vlastný pozemok? Kde sme nevyčleňovali náhradné pozemky, kde bol vlastný pozemok vyčlenený cez tú pätnástku, lebo aj to išlo, tam boli aj náhradné, aj vlastné a vlastne, že to sú asi tie evidenčné listy bývalé, že kto ten pozemok užíva. Tak sa pýtam, či na to nejak myslíme, lebo myslím si, že to by bolo komplexné, teda vedomosť o tom, že kto užíva ten pozemok, to znamená aj tie vlastné, aj tie náhradné pozemky, čo patrí do tých podnájomných zmlúv. Takže aj na to apelujem, aby sa to dalo. Takže, pani ministerka, toľko z mojej strany, myslím, že viacej toho neni, dúfam, že to zdarne zvládneme a že pomôžeme tým malým, začínajúcim a stredným podnikateľom, ktorí chcú. A začínajúci je u mňa aj päťdesiatnik, ktorý stratí robotu a chce ísť možnože gazdovať, aj ten má problém. Takže znovu končím, žime tak, aby bolo aj chleba, aj neba. Ďakujem pekne.